text: Politiet måler farten over hele landet 
  24 oktober 2015 kl. 06.37
  I næste uge er politiet på gaden i hele landet for at måle, hvor hurtigt bilisterne kører. 
  Fra mandag den 26. oktober til søndag den 1. november gennemfører politiet landet over en indsats mod for høje hastigheder. Det skriver Rigspolitiet i en pressemeddelelse.
  Det sker, fordi man gerne vil reducere antallet af færdselsulykker i Danmark. For høj hastighed øger nemlig både risikoen for ulykker og konsekvenserne, når uheldet er ude, skriver politiet i pressemeddelelsen.
  Ifølge politiet kørte føreren over hastighedsgrænsen i halvdelen af samtlige dødsulykker med personbil i 2013.
  